Hviezdy futbalu: Mbappé
Author: Harry Coninx
Date: 2024-11-04T23:00:00+00:00
Description: "Kylian Mbappé patrí už od tínedžerských čias k najlepším futbalistom na svete. A neustále sa zlepšuje. Kylianovo nadanie, rýchlosť a úžasné koncovky doviedli jeho klubové tímy aj krajinu k neuveriteľným víťazstvám. On sám sa vďaka tomu zapísal do histórie. Nazrite do raketovej kariéry chlapca z Paríža zapáleného pre futbal, ktorý nikdy nedovolil, aby ho očakávania celého sveta spomalili na ceste stať sa legendou. "
Rights: Copyright © Albatros Media a. s., 2024

Hviezdy futbalu:

Mbappé

Vyšlo aj v tlačovej podobe

Objednať môžete na
www.fragment.sk
www.albatrosmedia.sk

Harry Coninx

Hviezdy futbalu: Mbappé – e-kniha

Copyright © Albatros Media a. s., 2024

Všetky práva vyhradené.

Žiadna časť tejto publikácie nesmie byť rozširovaná
bez písomného súhlasu majiteľov práv.

Harry Coninx: Tales from the Pitch: Kylian Mbappé

Copyright © 2024 Ransom Publishing Ltd.

Text copyright © 2023 Ransom Publishing Ltd.

Cover illustration by Ben Farr © 2023 Ben Farr

This edition is published by arrangement with Ransom Publishing Ltd.

Translation © Kristína Kováčik Bartová, 2024

Slovak edition © Albatros Media Slovakia, s. r. o., 2024

E-book konverziu vytvorilo Grafické a DTP studio Fragment

E-book konverzia © Grafické a DTP studio Fragment, 2024

Všetky práva sú vyhradené. Žiadna časť tejto publikácie

sa nesmie kopírovať a rozmnožovať za účelom rozširovania v akejkoľvek forme alebo akýmkoľvek spôsobom bez písomného súhlasu vydavateľa.

Vyťažovanie textu a dát z tejto publikácie v zmysle čl. 4 smernice 2019/790 EU je zakázané.

ISBN v tlačenej verzii 978-80-566-4297-9

ISBN e-knihy 978-80-566-4286-3 (1. zverejnenie, 2024) (epub)

ISBN e-knihy 978-80-566-4287-0 (1. zverejnenie, 2024) (mobi)

ISBN e-knihy 978-80-566-4285-6 (1. zverejnenie, 2024) (ePDF)

Tento biografický román opisuje viacero kľúčových momentov v (doterajšej!) kariére Kyliana Mbappého.

Niektoré udalosti opísané v tejto knihe sú založené na autorovej fantázii a pravdepodobne nie sú úplne presným zobrazením toho, čo sa skutočne udialo.

Pre môjho otca a všetky naše roky s futbalom.

1

Majstri sveta
júl 2018, štadión Lužniki, Moskva, Rusko

finále majstrovstiev sveta, Francúzsko vs. Chorvátsko

Francúzsky tím v tichosti sedel a načúval, zatiaľ čo tlmené burácanie hromu splynulo s hlukom davu prichádzajúcim zvonku.

Pred zápasom obvykle nebola atmosféra taká napätá, no väčšina hráčov sa zúčastnila aj majstrovstiev Európy pred dvoma rokmi, keď vo finále Portugalci porazili Francúzov.

Bola to obrovská prehra a hráčov francúzskeho tímu, ktorí vtedajší rozhodujúci zápas hrali, doteraz prenasledovali myšlienky na svoj výkon vo finále.

No toho zápasu sa nezúčastnili všetci terajší hráči.

Napríklad Kylian vtedy finále sledoval iba v televízii. Mal sedemnásť rokov a pohľad na Portugalcov, ktorí nadšene oslavovali svoje víťazstvo na majstrovstvách, ho hlboko poznačil.

Predsavzal si, že sa dostane do francúzskeho mužstva na majstrovstvá sveta v Rusku a myšlienka na porážku jeho tímu ho ešte utvrdila v tom, že je v tejto chvíli na správnom mieste. Nemienil len tak sedieť a riskovať stratu ďalšej trofeje.

„Poďme, chalani! Dajme sa do toho!“

Zvolanie Huga Llorisa vyburcovalo tím k aktivite. Kylian vyskočil na nohy a pridal sa k hráčom čakajúcim pri dverách.

Z protiľahlej strany k nim zo šatne kráčal chorvátsky tím. Kylian sledoval, ako okolo neho prechádzajú Ivan Rakitic´, Luka Modric´ a Mario Mandžukic´. V súperovom tíme boli veľké mená – hráči, ktorí už vyhrali niekoľko veľkých pohárov.

Slová manažéra francúzskeho tímu Didiera Deschampa sa dokola prehrávali Kylianovi v hlave.

„Kylian, si o triedu rýchlejší než hociktorý hráč z ich tímu. Keď za nimi začneš uháňať, spanikária.“

Bolo zatiahnuté a vzduch bol vlhký. Nebol to typický deň pre majstrovstvá sveta, no Kylianovi to vyhovovalo. Čím je ihrisko vlhšie, tým väčšia šanca, že sa obranca pošmykne.

Ak by sa obranca pošmykol, Kylian by sa okamžite chopil svojej príležitosti.

Štadiónom sa ozývali národné hymny. Oba tímy oduševnene spievali a každý hráč sršal hrdosťou, že môže reprezentovať svoju krajinu.

„Ešte šťastie, že si lepší futbalista než spevák, Kylian,“ Antoine Griezmann ticho podpichol Kyliana, keď doznela marseillaisa.

Kylian sa na neho pousmial a zamieril na svoju štartovaciu pozíciu.

Zanedlho začal zápas.

Kylian sa čoskoro dostal k niekoľkým kontaktom s loptou a pri každej príležitosti nabiehal na chorvátsku obranu, presne ako to tréner od neho chcel.

Kylian Didierovi plne dôveroval a chcel mu ukázať, že dať dôveru takému mladému hráčovi nebolo chybou. Kylian takisto vedel, že bol stvorený pre túto úroveň futbalu, predurčený na vyhranie majstrovského titulu pre svoj tím.

Prešlo dvadsať minút hry a Kylian sa ocitol v rade s chorvátskymi hráčmi – Francúzsko získalo priamy kop.

Griezmann vykopol loptu do výšky, viacero modrých dresov vyskočilo. Lopta sa od niekoho odrazila a skončila v hornom rohu brány.

GÓL!

Francúzski hráči sa víťazne prehnali po ihrisku a otočili sa tvárou k svojim fanúšikom.

„Raph, bol si to ty?“ Kylian zakričal na Raphaëla Varana, ktorý sa rozbehol za svojím spoluhráčom.

„Nie, myslel som si, že to bol Olivier!“ odpovedal Varane a ukazoval na Oliviera Girouda.

Napokon sa ukázalo, že lopta sa odrazila od hlavy Maria Mandžukic´a, chorvátskeho stredného útočníka.

Oslavy sa však zakrátko prerušili, a to vo chvíli, keď Ivan Perišic´ napálil loptu do francúzskej siete. Polovicu štadióna v červeno-bielych dresoch zachvátila hlučná eufória, zatiaľ čo francúzska časť fanúšikov stíchla.

Kylian sa zamračil. Posledná vec, ktorú potrebovali, bola hlasná podpora chorvátskych fanúšikov pre svoj tím.

„Musíme ich umlčať, chlapi!“ zavelil Paul Pogba.

Keď sa hra chýlila k polčasu, po francúzskom rohovom kope nasledoval trest za hru rukou.

„Penalta! Kylian, videl si to?“ zareval Samuel Umtiti, mávajúc rukami vo vzduchu.

Kylian sa otočil k rozhodcovi a očakával, že bude rozháňať hráčov, ktorí sa sťažovali, no ten ukázal na ucho. Preveria situáciu na videu.

„Olivier, čo si myslíš? Videl si to?“ Kylian sa spýtal svojho parťáka z útoku.

„Zbehlo sa to tak rýchlo, že nemám potuchy, kámo,“ odpovedal mu Giroud a pokrčil plecom.

Po chvíli, ktorá snáď trvala večnosť, sa rozhodca vrátil od obrazovky a signalizoval pokutový kop.

„Do toho, chalani!“ zakričal Kylian.

Griezmann sa postavil a poslal loptu rovno do ľavého spodného rohu. 2 : 1 pre Francúzsko.

Prestávka po prvom polčase sa Kylianovi zdala nesmierne dlhá. Ako vždy sa už nevedel dočkať, kedy sa znovu vráti na ihrisko.

Vždy sa tešil z úspechu svojich spoluhráčov, keď strelili gól, no aj on chcel jeden pre seba. Gól, ktorý by zapísal jeho meno do histórie.

Čoskoro sa ocitol späť na trávniku, uháňal po ihrisku a pýtal si loptu.

„Paul! Teraz!“

Pogba poslušne poslal loptu do medzery medzi hráčmi a Kylian sa za ňou rozbehol a podarilo sa mu prešprintovať chorvátsku obranu.

Keď sa preskupili, bez väčšej námahy ich obohral a podržal loptu, kým jeho spoluhráči prišli na pomoc do útoku.

Prihral Griezmannovi, ten ju rezko posunul Pogbovi.

GÓL!

Kylianovi vyleteli ruky do vzduchu.

Pogba to dokázal, je 3 : 1!

Mali pocit, že víťazný pohár už držia v rukách. No nemohli sa nechať prevalcovať aktuálnym nadšením.

Iba pár minút neskôr Lucas Hernandez opäť vyrážal vpred a hľadal, komu prihrať. Kylianove inštinkty sa v momente zapli a utekal k nemu.

„Lucas, sem!“

Lopta preletela po trávniku ku Kylianovým nohám. To, čo nasledovalo, pôsobilo tak prirodzene.

V sekunde si loptu spracoval a v druhej sekunde už strieľal na bránu zo vzdialenosti takmer 23 metrov, lopta presvišťala popri brankárovi a skončila v ľavom dolnom rohu.

GÓL!

Keď lopta pristála v bráne, telo mu zaplavil adrenalín. Skóroval vo finále majstrovstiev sveta! Aký krásny pocit! O tomto sníval celé svoje detstvo a zvyšok života sa na to pripravoval.

Pribehol k francúzskym fanúšikom a predviedol svoj typický postoj s prekríženými rukami. Fanúšikovia si ho mohli užiť iba asi sekundu, pretože potom sa na neho vrhlo celé francúzske mužstvo.

„Si legenda!“ Griezmann mu zakričal do ucha. „Prisahám, jediný tínedžer, ktorý strelil gól vo finále majstrovstiev sveta, bol Pelé!“

Neskorý gól Chorvátska už stav nevedel zvrátiť a čoskoro sa ozvalo zapískanie na konci zápasu, ktoré potvrdilo víťazstvo Francúzska.

Stali sa oficiálne majstrami sveta – najlepším tímom na svete.

Na ihrisku vypuklo šialenstvo. Kylian cítil, ako naňho ľudia skáču a bozkávajú ho na hlavu.

Niekto mu dokonca podstrčil telefón pod nos a vo všetkom tom chaose sa mu podarilo prečítať, čo bolo na obrazovke:

@Pele

Vitaj v klube, @KMbappe – je skvelé

mať spoločnosť!

Mohlo to byť ešte lepšie.

Table of Contents

Majstri sveta